Informácia o postupe Ministerstva pôdohospodárstva Slovenskej republiky
podľa zákona  č. 92/1991 Zb. o podmienkach prevodu majetku štátu na iné osoby v znení neskorších predpisov a podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov

Ministerstvo pôdohospodárstva Slovenskej republiky (ďalej len „ministerstvo“) na základe uznesenia vlády Slovenskej republiky č. 1077 zo dňa 12.12.2007 predkladá vláde Slovenskej republiky informáciu za obdobie od 1. júla 2009 do 31. decembra 2009.
Ministerstvo a organizácie v jeho zakladateľskej a zriaďovateľskej pôsobnosti sa pri prevode majetku štátu riadia podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon č. 92/1991 Zb.“) pri udeľovaní predchádzajúceho súhlasu štátnym podnikom a Slovenskému pozemkovému fondu (ďalej len „pozemkový fond“) na uzatváranie zmlúv o prevode vlastníctva majetku štátu, ktorý štátne podniky a pozemkový fond spravujú, zákona č. 111/1990 Zb. o štátnom podniku v znení neskorších predpisov pri schvaľovaní výnimky zo speňaženia majetku podniku predajom vecí na verejnej dražbe, zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách v znení neskorších predpisov a podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov a ďalších platných právnych predpisov.
Informácie uvedené v tomto materiáli sa týkajú postupu ministerstva v druhom polroku 2009:  
1)	pri udeľovaní predchádzajúceho súhlasu štátnym podnikom a pozemkovému fondu podľa § 45 a 45a zákona č. 92/1991 Zb. (bod A.1. uznesenia vlády SR č. 1077 z 12. decembra 2007), 
2)	pri prevode prebytočného nehnuteľného majetku štátu podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov (bod A.2. uznesenia vlády SR č. 1077 z 12. decembra 2007), 
3)	pri udeľovaní súhlasu likvidátorom štátnych podnikov na iný spôsob speňaženia majetku ako predajom na verejnej dražbe podľa § 47b ods. 1 zákona č. 92/1991 Zb. (bod A.3. uznesenia vlády SR č. 1077 z 12. decembra 2007).

1) Postup ministerstva pri udeľovaní predchádzajúceho súhlasu štátnym podnikom a pozemkovému fondu podľa § 45 a 45a zákona č. 92/1991 Zb. (bod A.1. uznesenia vlády SR č. 1077 z 12. decembra 2007)

Podľa § 45 zákona č. 92/1991 Zb.:

„(1) Podniky nemôžu uzavierať zmluvy o prevode vlastníctva majetku slúžiaceho na prevádzkovanie ich podnikateľskej alebo inej hospodárskej činnosti, prípadne slúžiaceho na kultúrne a sociálne potreby, ku ktorému majú právo hospodárenia, nakladať so svojimi majetkovými účasťami na podnikaní právnických osôb, ani ich zakladať alebo majetok podniku do majetku týchto osôb vkladať. To neplatí, ak bola uzavretá zmluva o združení finančných prostriedkov na výstavbu objektov a na základe tejto zmluvy mal nastať prevod majetku do vlastníctva odborov.  
(2) Ustanovenie odseku 1 platí obdobne pre Slovenský pozemkový fond ako správcu osobitnej časti majetku vo vlastníctve štátu.
(3)  Podniky môžu uzavierať nájomné zmluvy a iné zmluvy o užívaní majetku uvedeného v § 1 inými osobami len na dobu do dňa zrušenia podniku bez likvidácie alebo vyňatia časti majetku podniku podľa § 11 ods. 1. Pokiaľ by uvedené zmluvy boli uzavreté na dlhšiu dobu, zaniká právo užívať majetok dňom zrušenia podniku bez likvidácie alebo vyňatia časti majetku podniku. To neplatí, ak ide o zmluvy o nájme nebytových priestorov, na ktorých uzavieranie vzniklo právo podľa osobitného predpisu,  o zmluvy o nájme bytu a o zmluvy o nájme pozemku uzavreté s vlastníkom stavby postavenej na tomto pozemku.
(4) Podniky ako prenajímatelia nemôžu uzavierať zmluvy o kúpe prenajatej veci podľa osobitných predpisov týkajúce sa majetku uvedeného v odseku 1.
(5) Výnimky z ustanovení odsekov 1 a 4 môže v odôvodnených prípadoch povoliť vláda na návrh ministerstva. Žiadosť o udelenie výnimky predkladá ministerstvu príslušné ministerstvo alebo iný ústredný orgán štátnej správy, ktoré je zakladateľom podniku alebo plní funkciu zakladateľa na základe osobitného zákona.“
Podľa §45 zákona č. 92/1991 Zb. ministerstvo prerokovalo a posúdilo v poslednom štvrťroku 2008  6 žiadostí štátneho podniku LESY Slovenskej republiky, štátny podnik Banská Bystrica na povolenie výnimky na uzavretie zmluvy o prevode vlastníctva majetku štátu vládou Slovenskej republiky. Predávané nehnuteľnosti majú v týchto prípadoch zostatkovú účtovnú hodnotu vyššiu ako 165 969,59 €, t.j. 5 000 000 Sk. Šesť žiadostí o prevod nepotrebného nehnuteľného majetku štátu predstavuje spolu predajnú cenu 6 414 094,14 €, (193 231 000 Sk).   
Tieto žiadosti boli odstúpené  v súlade s §45 ods. 5 zákona č. 92/1991 Zb. v prvom polroku 2009 Ministerstvu hospodárstva SR, za účelom posúdenia a predloženia na rokovanie vlády SR. V druhom polroku 2009 traja záujemcovia (TAX CONSULTING, s.r.o., MORAX, s.r.o. a RETEP INVEST, s.r.o.) odstúpili od zámeru kúpy. 
Podrobný prehľad zoznamov týchto žiadostí nie je uvedený v prílohách tohto materiálu z dôvodu ešte neudeleného súhlasu s uzavretím zmluvy  o prevode vlastníctva majetku štátu vládou Slovenskej republiky.

Podľa § 45a zákona č. 92/1991 Zb.: 

„(1) V odôvodnených prípadoch podniky  s výnimkou podnikov zahraničného obchodu, účelových organizácií zahraničného obchodu, rozpočtových  a príspevkových organizácií a štátnych účelových fondov môžu uzavrieť zmluvy o prevode vlastníctva majetku štátu, ktorý spravujú, alebo tento majetok vkladať do majetku iných právnických osôb iba po predchádzajúcom súhlase ministerstva alebo iného ústredného orgánu štátnej správy, ktoré je zakladateľom podniku alebo plní funkciu zakladateľa na základe osobitného zákona. 
(2) Súhlas Ministerstva pôdohospodárstva Slovenskej republiky na prevod vlastníctva majetku štátu sa vyžaduje aj vtedy, ak majú byť predmetom prevodu podľa ods. 1  poľnohospodárske a lesné nehnuteľnosti, ktoré sú v správe Slovenského pozemkového fondu.
(3)  Podľa odseku 1 môže podnik postupovať iba vtedy, ak ide pri každom prevode o hmotný investičný majetok podniku v zostatkovej hodnote najviac 5 000 000,- Sk (165 969,59 €) alebo vklad do obchodnej spoločnosti vo výške najviac 200 000,- Sk (6 638,78 €).“ 
Ministerstvo plní zakladateľskú funkciu voči 8 štátnym podnikom: LESY Slovenskej republiky, štátny podnik Banská Bystrica, Lesopoľnohospodársky majetok Ulič, štátny podnik, Národný žrebčín "Topoľčianky" štátny podnik, Závodisko, š. p. Bratislava, Hydromeliorácie, štátny podnik Bratislava, Agrokomplex - Výstavníctvo Nitra, štátny podnik, Plemenárske služby Slovenskej republiky, štátny podnik, Bratislava, Agroinštitút Nitra, štátny podnik.
Pre štátne podniky a pozemkový fond je prevádzaný majetok štátu nepotrebný pre ich hlavnú činnosť, ďalšie prevádzkovanie tohto majetku je neefektívne a investovanie do obnovy majetku je nehospodárne nakladanie s finančnými prostriedkami. Základom pre stanovenie predajnej ceny majetku je jeho všeobecná  hodnota  stanovená znalcom v znaleckom  posudku. Hmotný majetok je ocenený podľa vyhlášky Ministerstva spravodlivosti SR č. 492/2004 Z. z. o stanovení všeobecnej hodnoty majetku v znení neskorších predpisov. 
V druhom polroku 2009 bol postup prevodu majetku štátu realizovaný v súlade so smernicou č. 3680/2008-250 ministerstva, ktorou sa upravuje postup pri nakladaní s majetkom štátu v správe štátnych podnikov a Slovenského pozemkového fondu a niektoré úlohy pri likvidácii štátnych podnikov uverejnenej vo Vestníku Ministerstva pôdohospodárstva Slovenskej republiky v znení dodatkov č. 4173/2008-250, č. 4663/2008-250, č. 1061/2009-250 a č. 2223/2009-250 (ďalej len „smernica č. 3680/2008-250“) a rokovacím poriadkom majetkovej komisie na posúdenie žiadostí o udelenie súhlasu na prevod vlastníctva majetku štátu (ďalej len „majetková komisia“), ktorá je poradným orgánom ministra pôdohospodárstva Slovenskej republiky (ďalej len „minister“).
Smernica č. 3680/2008-250 umožňuje prevod prebytočného a nepotrebného majetku štátu v správe štátnych podnikov rezortu pôdohospodárstva a pozemkového fondu 
-	priamym predajom (čl. 3 ods. 3 smernice č. 3680/2008-250)
-	obchodnou verejnou súťažou (čl. 3 ods. 5 smernice č. 3680/2008-250).
Podľa čl. 3 ods. 3 smernice č. 3680/2008-250 priamy predaj sa vykonáva pri
a)	„predaji stavby vrátane pozemku pre nájomcu, ktorý nárok priameho predaja preukáže trvalým pobytom v stavbe. V prípade, že sa uvedené nehnuteľnosti predávajú bez pozemku, je potrebné v žiadosti uviesť informáciu, kto je vlastníkom pozemku pod stavbou a priľahlého pozemku. (Pri priamom predaji stavieb ich nájomcom bude do udelených predchádzajúcich súhlasov ministerstva zapracovaná podmienka s výhradou predkupného práva podľa § 602 ods.1 zákona č. 40/1964 Zb. Občianskeho zákonníka v znení neskorších predpisov v prospech predávajúceho, ktoré bude trvať 2 roky odo dňa povolenia vkladu vlastníckeho práva do katastra nehnuteľností.),
b)	usporiadaní vlastníckych práv k pozemku pre vlastníka na ňom sa nachádzajúcej stavby (doložiť LV), a usporiadaní vlastníckych práv k pozemku na účely, na ktoré možno pozemky vyvlastniť podľa osobitného predpisu § 108 a nasl. zákona č. 50/1976 Zb. o územnom plánovaní a stavebnom poriadku (stavebný zákon) v znení zákona č. 103/1990 Zb. a zákona    č. 262/1992 Zb.),
c)	usporiadaní vlastníckych práv k stavbe pre vlastníka zastavaného pozemku (doložiť LV),
d)	usporiadaní spoluvlastníckych pomerov k nehnuteľnosti (doložiť LV),
e)	predaji hmotného investičného majetku používaného pri práci v lesnom hospodárstve, ktorý je v nájme a iného drobného hnuteľného majetku v správe  podnikov, ktorý je v nájme,
f)	predaji priľahlých pozemkov v správe podnikov záujemcom, ktorí vlastnia pozemky susediace s priľahlými pozemkami, ak tieto nie je možné využiť ako ďalší stavebný pozemok alebo na podnikateľské účely, alebo k nim iní záujemcovia nemajú prístup,
g)	predaji pozemkov zastavaných rekreačnými chatami a objektmi vo vlastníctve záujemcov o kúpu v chatových osadách a mimo chatových osád postavených v súlade s platnými právnymi predpismi,
h)	usporiadaní vlastníckych práv k pozemkom, ktoré sú v nájme s právom podľa § 58 ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len „stavebný zákon“), majú stavebné povolenie podľa § 66 a nasl. stavebného zákona alebo ohlásenie stavebnému úradu podľa § 57 stavebného zákona,
i)	predaji stavieb, pozemkov zastavaných stavbami a priľahlých pozemkov nájomcom poľnohospodárskych a lesných pozemkov prenajímaných ako súčasť súboru vecí za účelom ich obhospodarovania a na účely zabezpečenia praktickej výučby učňov, študentov alebo na účely zabezpečenia vedeckovýskumnej činnosti pre potreby učňovských, stredných poľnohospodárskych a lesníckych škôl a univerzít. (Pri priamom predaji stavieb a pozemkov ich nájomcom bude zapracovaná do udelených predchádzajúcich   súhlasov   ministerstva   podmienka  s   výhradou   predkupného  práva  podľa § 602 ods. l zákona č. 40/1964 Zb. Občianskeho zákonníka v znení neskorších predpisov v prospech predávajúceho, ktoré bude trvať 5 rokov odo dňa povolenia vkladu vlastníckeho práva do katastra nehnuteľností.),
j)	predaji nehnuteľného majetku do 165 969,60 € (5 mil. Sk) zostatkovej hodnoty podľa § 45a zákona č. 92/1991 Zb. - stavieb a pozemkov zastavaných stavbami a priľahlých pozemkov nájomcom poľnohospodárskych nehnuteľností v správe fondu, ak sa fond zaviazal, že nájomcovi umožní obvyklým úradným postupom podľa § 45a zákona č. 92/1991 Zb. odkúpiť prenajaté nehnuteľnosti, 
k)	predaji stavieb funkčne súvisiacich s hlavnou stavbou (jednoduchá stavba, drobná stavba, ktorá plní doplnkovú funkciu k hlavnej stavbe),	
l)	predaji bytov, prípadne s nimi súvisiacich stavieb alebo iného majetku za dohodnutú kúpnu cenu obci, v obvode ktorej sa takýto majetok nachádza. (V žiadosti  bude odôvodnená kúpna cena, prílohou žiadosti bude nájomná zmluva.),
m)	predaji závlahového potrubia alebo jeho časti vlastníkom pozemkov, na ktorých sa potrubie nachádza, ak sú pozemky určené na nepoľnohospodárske účely. Podnik zodpovedá za odpojenie predávaného potrubia zaslepením zostávajúceho rozvodu závlahovej vody a za jeho sfunkčnenie podľa odborného posudku. (Prílohou žiadosti bude podrobná situácia so zakreslenými pozemkami a trasou predávaného závlahového potrubia s miestom zaslepenia.),
n)	predaji stavieb, v ktorých nájomca preinvestoval finančné prostriedky so súhlasom prenajímateľa. Preinvestovaná suma musí byť vyšpecifikovaná v znaleckom posudku, 
o)	predaji strojov a zariadení, ktoré sú v nájme,
p)	predaji ťažných koní, ktoré sú v nájme,
r)	predaji  stavieb nachádzajúcich  sa v uznanom poľovnom revíri, v ktorom bol výkon práva poľovníctva prenajatý na základe zmluvy o nájme schválenej príslušným obvodným lesným úradom v prospech nájomcu, ktorému bol postúpený výkon práva poľovníctva, a tiež pozemkov zastavaných takouto stavbou a priľahlých pozemkov, ktoré svojím umiestnením a využitím tvoria neoddeliteľný celok s touto stavbou. Minimálna kúpna cena je určená ako cena stanovená v súlade s vyhláškou Ministerstva spravodlivosti  Slovenskej  republiky č. 492/2004 Z. z. o stanovení všeobecnej hodnoty majetku v znení neskorších predpisov upravená koeficientom 2. /Pozn.: písmeno r) bolo doplnené do smernice č. 3680/2008-250 smernicou č. 2223/2009-250/.“

Podľa čl. 3 ods. 4 smernice č. 3680/2008-250 a usmernení sú prílohami žiadosti najmä
a)	„vyhlásenie štatutárneho orgánu o prebytočnosti majetku pre ďalšiu činnosť podniku, 
b)	vyhlásenie štatutárneho orgánu o vylúčení možných reštitučných nárokov  k  predmetu prevodu, 
c)	špecifikácia hmotného majetku, v ktorej sú údaje uvedené samostatne za každú stavbu alebo pozemok, stroj alebo zariadenie,
d)	list vlastníctva (nie starší ako 3 mesiace) alebo výpis z  pozemkovoknižnej vložky, identifikácia pozemkovoknižného stavu a snímka pozemkovej mapy alebo geometrický plán, 
e)	ocenenie prevádzaného majetku štátu vykonané oprávneným znalcom v súlade s platnými cenovými predpismi (nie staršie ako 1 rok),
f)	identifikačné údaje záujemcu o kúpu;  fyzická osoba: kópia preukazu; právnická osoba: výpis z obchodného registra (nie starší ako tri mesiace); fyzická osoba – podnikateľ: živnostenské oprávnenie alebo iné obdobné oprávnenie na podnikanie (nie staršie ako tri mesiace),
g)	platná nájomná zmluva a jej dodatky, 
h)	vyhlásenie záujemcu o kúpu, že súhlasí s použitím svojich osobných údajov v konaní o prevode majetku, v súlade so zákonom č. 428/2002 Z. z. o ochrane osobných údajov v znení neskorších predpisov,
i)	pri kultúrnych pamiatkach vyjadrenie Ministerstva kultúry Slovenskej republiky podľa § 23 zákona č. 49/2002 Z. z. o ochrane pamiatkového fondu v znení neskorších predpisov, 
j)	súhlas záujemcu s navrhnutou kúpnou cenou alebo prehlásenie štatutárneho zástupcu žiadateľa, že záujemca ani na základe opakovanej výzvy tento súhlas nepredložil,
k)	právoplatné rozhodnutie o schválení zmluvy o nájme výkonu práva poľovníctva vydané príslušným obvodným lesným úradom a grafická identifikácia hraníc poľovného revíru s polohovým vyznačením predmetu prevodu /Pozn.: písmeno k) bolo doplnené do smernice č. 3680/2008-250 smernicou č. 4663/2008-250/.“

Podľa čl. 3 ods. 5 smernice č. 3680/2008-250 prevod majetku formou obchodnej verejnej súťaže sa vykonáva nasledovne
a)	„podnik a pozemkový fond predkladajú žiadosti o udelenie predchádzajúceho súhlasu na uzatvorenie zmluvy na predaj majetku štátu formou obchodnej verejnej súťaže v súlade s § 281 až 288 zákona č. 513/1991 Zb. Obchodného zákonníka v znení neskorších predpisov na ministerstvo až po jej zrealizovaní (§ 45a ods. 1 zákona č. 92/1991 Zb.),
b)	podnik a pozemkový fond ako vyhlasovateľ obchodnej verejnej súťaže sú povinní vyhradiť si zásadnú podmienku obchodnej verejnej súťaže, že kúpna zmluva s víťazom obchodnej verejnej súťaže bude uzatvorená až po udelení predchádzajúceho súhlasu na uzatvorenie kúpnej zmluvy o prevode vlastníctva majetku štátu ministerstvom, 
c)	v druhom a treťom kole obchodnej verejnej súťaže sa cena za pozemky stanovená v prvom kole nebude znižovať a najmenšia východisková cena za iné predávané nehnuteľnosti a hnuteľné veci nebude nižšia ako zostatková účtovná hodnota a nižšia ako všeobecná hodnota vyčíslená v znaleckom posudku. Kúpna cena musí byť uhradená jednou splátkou,
d)	ak prevádzaný majetok štátu, ktorým je stavba alebo hnuteľná vec, nebolo možné predať v troch kolách opakovanej obchodnej verejnej súťaže, môže ministerstvo na základe odporúčania majetkovej komisie udeliť súhlas na predaj tohto majetku za najvyššiu cenu ponúknutú v štvrtom kole, 
e)	v záujme dodržania transparentnosti, podnik a pozemkový fond zverejnia ponuku predávaného majetku a spôsob výberu najvhodnejšieho návrhu v  inzeráte publikovanom minimálne v jednom denníku s celoslovenskou pôsobnosťou, na vlastnej internetovej stránke, formou oznamu na vývesnej tabuli príslušného odštepného závodu podniku, resp. regionálneho odboru pozemkového fondu. V prípade hnuteľného majetku obsah podmienok a spôsob výberu najvhodnejšieho návrhu zverejnia podnik a pozemkový fond formou oznamu na vývesnej tabuli príslušného odštepného závodu, resp. regionálneho odboru pozemkového fondu a na vlastnej internetovej stránke.“
Pri predkladaní žiadostí štátnymi podnikmi a pozemkovým fondom o udelenie súhlasu k uzatvoreniu kúpnej zmluvy o prevode majetku štátu na iné osoby formou obchodnej verejnej súťaže, sú štátne podniky a pozemkový fond, podľa usmernenia a v súlade s čl. 5 ods. 2 smernice č. 3680/2008-250, povinné predkladať k žiadosti na ministerstvo v prílohách aj:
1.	súťažné podmienky a kritériá zo všetkých kôl obchodnej verejnej súťaže, 
2.	záznamy z komisie pre otváranie obálok,
3.	záznamy zo všetkých kôl obchodnej verejnej súťaže,
4.	inzerát uverejnený v denníku s celoslovenskou pôsobnosťou.
Podľa čl. 3 ods. 9, 10 a 11 smernice č. 3680/2008-250 k žiadostiam štátnych podnikov LESY Slovenskej republiky, štátny podnik Banská Bystrica a Lesopoľnohospodársky majetok Ulič, štátny podnik Ulič sa písomne vyjadruje generálny riaditeľ sekcie lesného hospodárstva a spracovania dreva ministerstva. K žiadostiam ostatných štátnych podnikov sa vyjadruje generálny riaditeľ príslušnej odvetvovej sekcie, ktorá ich metodicky usmerňuje a riadi v súlade s platným organizačným poriadkom ministerstva. Za správnosť a úplnosť údajov uvedených v žiadosti a prílohách zodpovedá štatutárny orgán predkladateľa žiadosti.
Žiadosti štátnych podnikov a pozemkového fondu sú posudzované a prerokované v majetkovej komisii, ktorá je poradným orgánom ministra. Na základe ministrom odsúhlaseného záznamu z rokovania majetkovej komisie je príslušnému štátnemu podniku alebo pozemkovému fondu vydaný predchádzajúci súhlas na uzavretie zmluvy o prevode vlastníctva majetku štátu.
Podľa  § 45a zákona č. 92/1991 Zb. ministerstvo v období od 1. júla 2009 do 31. decembra 2009 udelilo 176 predchádzajúcich súhlasov na uzatvorenie zmlúv o prevode vlastníctva majetku štátu v celkovej sume 3 146 635,28 € (94 795 534 Sk) z toho 

-	120 predchádzajúcich súhlasov na odplatný prevod nehnuteľného majetku štátu priamym predajom v sume  2 006 790,02 €  (60 456 556 Sk) ,
-	20 predchádzajúcich súhlasov na odplatný prevod nehnuteľného majetku štátu obchodnou verejnou súťažou v sume 976 974,16 € (29 432 324 Sk), z toho v dvoch prípadoch (príloha č. 4 por. č. 2 a príloha č. 13 por. č. 1) realizovanej obchodnej verejnej súťaže bola kúpna cena stavieb nižšia ako je všeobecná hodnota stanovená v znaleckom posudku (podľa čl. 3 ods. 5 písm. d) smernice č. 3580/2008-250),
-	36 predchádzajúcich súhlasov na odplatný prevod hnuteľného majetku štátu priamym predajom v sume 162 871,10 € (4 906 655 Sk).

Podrobné údaje o udelených predchádzajúcich súhlasoch na uzatvorenie zmlúv o prevode prebytočného a nepotrebného hnuteľného a nehnuteľného majetku štátu v správe štátnych podnikov ministerstvom v období od 1. júla 2009 do 31. decembra 2009 podľa §45a zákona č. 92/1991 Zb. sú uvedené v tabuľkových prehľadoch v prílohách č. 1 – 34  tohto materiálu.

2) Postup ministerstva pri prevode prebytočného nehnuteľného majetku štátu podľa § 8 a § 8a zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov (bod A. 2. uznesenia vlády SR č. 1077 z 12. decembra 2007)

Podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov (ďalej len „zákon č. 278/1993 Z. z.“) ministerstvo  v období od 1. júla 2009 do 31. decembra 2009 na Ministerstvo financií SR, ktorý je orgánom oprávneným udeľovať súhlas ku kúpnym zmluvám, ktorými sa prevádza vlastníctvo nehnuteľného majetku štátu zaslalo 25 žiadostí na odsúhlasenie odplatného prevodu vlastníctva prebytočného nehnuteľného majetku štátu v správe ministerstva, štátnych rozpočtových organizácií a štátnych príspevkových organizácií v zriaďovateľskej pôsobnosti ministerstva v sume 2 590 701,61 €  (78 047 477 Sk), z toho
•	3 žiadosti podľa § 8 ods. 2 zákona č. 278/1993 Z. z.,
•	22 žiadostí podľa § 8a zákona č. 278/1993 Z. z.,
ktoré boli Ministerstvom financií SR aj odsúhlasené.
K zámene nehnuteľného majetku štátu, k prevodu správy nehnuteľného majetku štátu a  prevodu majetku štátu na základe uplatneného práva prednostnej kúpy majetku štátu alebo zákonného predkupného práva v rezorte ministerstva v období od 1. júla 2009 do 31. decembra 2009 nedošlo.
Postup ministerstva pri prevode prebytočného nehnuteľného majetku štátu podľa zákona       č. 278/1993 Z. z. nie je posudzovaný v majetkovej komisii, pretože tento postup je odsúhlasovaný Ministerstvom financií SR.
Ocenenie majetku je vykonané v súlade s vyhláškou Ministerstva spravodlivosti SR č. 492/2004 Z. z. o stanovení všeobecnej hodnoty majetku v znení vyhlášky č. 626/2007 Z. z.
Podrobné údaje k udeleným súhlasom na prevod nehnuteľného majetku štátu v rezorte ministerstva v období od 1. júla 2009 do 31. decembra 2009 podľa zákona č. 278/1993 Z. z. sú uvedené v prílohe č. 35 tohto materiálu.

3) Postup ministerstva pri udeľovaní súhlasu likvidátorom štátnych podnikov na iný spôsob speňaženia majetku ako predajom na verejnej dražbe podľa § 47b ods. 1 zákona č. 92/1991 Zb. (bod A.3. uznesenia vlády SR č. 1077 z 12. decembra 2007).

Podľa § 47b ods. 1 zákona č. 92/1991 Zb.:
„(1) Pri likvidácii podnikov uvedených v §1 okrem rozpočtových a príspevkových organizácií speňaží likvidátor majetok predajom vecí na verejnej dražbe. Iným spôsobom môže likvidátor postupovať len so súhlasom ministerstva (Ministerstva hospodárstva SR) udeleným po predchádzajúcom prerokovaní so zakladateľom. Postup likvidátora upravuje osobitný predpis (zákon č. 111/1990 Zb. o štátnom podniku v znení neskorších právnych predpisov).“
Podľa § 15d zákona č. 111/1990 Zb. o štátnom podniku v znení neskorších právnych predpisov:
„(1) Majetok podniku speňaží likvidátor predajom vecí na verejnej dražbe s výnimkou
a)	predaja bytov a nebytových priestorov, na ktoré sa vzťahuje osobitný predpis (zákon         č. 182/1993 Z. z. o vlastníctve bytov a nebytových priestorov v znení neskorších právnych predpisov),
b)	predaja pozemku, na ktorom je postavená stavba vo vlastníctve alebo v spoluvlastníctve inej fyzickej osoby alebo právnickej osoby, priľahlého pozemku určeného na spoločné užívanie stavby a ňou zastavaného pozemku a táto osoba má záujem o kúpu pozemku       a priľahlého pozemku určeného na spoločné užívanie stavby a ňou zastavaného pozemku (napr. § 140 Občianskeho zákonníka),
c)	predaja stavby, ak pozemok je vo vlastníctve alebo spoluvlastníctve inej fyzickej osoby alebo právnickej osoby a táto osoba má záujem o kúpu stavby na tomto pozemku   (napr. § 140 Občianskeho zákonníka),
d)	predaja hnuteľných vecí v nadobúdacej hodnote do 20 000 Sk, 
e)	bezodplatného prevodu vecí na zakladateľa, štátnu rozpočtovú organizáciu alebo štátnu príspevkovú organizáciu podľa osobitného predpisu, 
f)	predaja kotolní, výmenníkových staníc, vodární, ktoré slúžia pre bytové domy a nemožno ich považovať za spoločné zariadenia domu podľa osobitného predpisu (§ 2 ods. 5 zákona č. 182/1993 Z. z. o vlastníctve bytov a nebytových priestorov v znení neskorších právnych predpisov).
(2) Pri organizovaní verejnej dražby likvidátor postupuje podľa ustanovení dražobného poriadku. Po neúspešnej verejnej dražbe môže likvidátor organizovať najviac jednu opakovanú verejnú dražbu.
(3) Speňažiť majetok podniku iným spôsobom ako verejnou dražbou môže likvidátor podľa osobitného predpisu (§ 47b zákona č. 92/1991 Zb.) len po neúspešnom vykonaní opakovanej verejnej dražby.“
Smernica č. 3680/2008-250 stanovuje aj postup likvidátora štátneho podniku pri predkladaní žiadosti na prevod majetku štátu iným spôsobom ako verejnou dražbou, ktoré sú taktiež posudzované a prerokované v majetkovej komisii.
Likvidátor k svojej písomnej žiadosti na prevod majetku štátu iným spôsobom ako verejnou dražbou predkladá na ministerstvo v súlade so smernicou č. 3680/2008-250 a platnými právnymi predpismi najmä:
a)	výpis z obchodného registra podniku v likvidácii, 
b)	výpis z katastra nehnuteľností, špecifikáciu majetku štátu navrhovaného na prevod a preukázanie vlastníctva štátu k majetku, ktorý má podnik v likvidácii vo svojej správe, 
c)	správu o priebehu likvidácie ku dňu podania žiadosti, 
d)	doklady preukazujúce výkon a priebeh neúspešnej verejnej dražby, ak sa použil tento spôsob speňažovania majetku, 
e)	výkazy účtovnej závierky ku dňu začatia likvidácie, likvidačný plán, rozpočet likvidácie a inventarizačný zápis o mimoriadnej inventarizácii hospodárskych prostriedkov vykonanej ku dňu začatia likvidácie, 
f)	vyhlásenie likvidátora, že na majetok podniku v likvidácii nebol uplatnený reštitučný nárok, 
g)	vyhlásenie likvidátora o tom, že nie sú mu známe okolnosti zakladajúce právo alebo povinnosť podať návrh na vyhlásenie konkurzu na podnik v likvidácii podľa osobitných predpisov (§ 15c ods. 4 zákona č. 111/1990 Zb. o štátnom podniku v znení neskorších právnych predpisov) alebo skutočnosti potvrdzujúce podanie takého návrhu, 
h)	vyhodnotenie záväzkov podniku v likvidácii z hľadiska ochrany životného prostredia,  ktoré sa vzťahujú na majetok tohto podniku, 
i)	znalecký posudok o veciach navrhovaných na predaj, ak ide o predaj nehnuteľného majetku, strojového a technologického zariadenia, motorových vozidiel, zariadení výpočtovej a reprografickej techniky; pri predaji iných hnuteľných vecí vypracuje návrh kúpnej ceny komisia zriadená podnikom v likvidácii, 
j)	žiadosti záujemcov o kúpu s navrhovanou výškou kúpnej ceny alebo označenie záujemcu o bezodplatný prevod; súhlas nadobúdateľa s bezodplatným prevodom, 
k)	súhlas Slovenského pozemkového fondu pri predaji poľnohospodárskeho a lesného majetku, ktorý je v jeho správe (§ 47b ods. 5 zákona č. 92/1991 Zb. o podmienkach prevodu majetku štátu  v znení neskorších právnych predpisov).
Žiadosti likvidátorov štátnych podnikov, ku ktorým má zakladateľskú funkciu ministerstvo, sú po prerokovaní v majetkovej komisii predkladané na Ministerstvo hospodárstva SR, kde  sú  prerokovávané v komisii pre posudzovanie žiadosti likvidátora štátneho podniku o spôsobe prevodu majetku v správe štátneho podniku v likvidácii podľa § 47b zákona č. 92/1991 Zb. o prevode majetku štátu na iné osoby v znení neskorších predpisov, ktorá je poradným orgánom ministra hospodárstva SR. Na základe ministrom hospodárstva odsúhlaseného záznamu z rokovania komisie sú likvidátorom štátnych podnikov vydávané súhlasy  na iný spôsob speňaženia majetku ako predajom na verejnej dražbe. 
Ocenenie majetku je vykonané v súlade s vyhláškou Ministerstva spravodlivosti SR č. 492/2004 Z. z. o stanovení všeobecnej hodnoty majetku v znení vyhlášky č. 626/2007 Z. z. 
V prípade speňažovania majetku likvidátorom štátneho podniku po 2 kolách neúspešných verejných dražieb je kúpna cena stanovená dohodou (vyvolávacia cena v 1. kole dražby je stanovená znaleckým posudkom, vyvolávacia cena v 2. kole dražby  je znížená o 30 % v zmysle čl. IV ods. 8 dražobného poriadku pre dražbu vecí štátnych podnikov v likvidácii, ktorý je prílohou zákona č. 111/1990 Zb. o štátnom podniku v znení neskorších právnych predpisov). 
Pri odpredaji bytov pre nájomníkov je cena stanovená v zmysle zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších právnych predpisov.
Ministerstvo plní zakladateľskú funkciu voči 15 štátnym podnikom v likvidácii, resp. v konkurze, z toho:
-	v 9 štátnych podnikoch prebiehajú konkurzné konania a nie je možné určiť termín ich skončenia. V kompetencii ministerstva ako zakladateľa nie je možnosť ovplyvňovať resp. urýchliť ukončenie konkurzného konania,
-	v likvidácii je len 1 štátny podnik, ktorý nie je možné vymazať z obchodného registra pre prebiehajúce dlhodobé súdne spory,
-	v  prípade 1 štátneho podniku súd  návrh na konkurz zamietol pre nedostatok majetku a v súčasnosti likvidátor dokončuje činnosti súvisiace s podaním návrhu na výmaz štátneho podniku z Obchodného registra,
-	v 4 štátnych podnikoch bolo konkurzné konanie už ukončené a postupne dochádza k ich výmazu z obchodného registra. 
V druhom polroku 2009 neboli likvidátorom štátnych podnikov udelené žiadne súhlasy podľa § 47b ods. 1 zákona na prevod majetku štátu.